पाएं अपने शहर की ताज़ा ख़बरें और फ्री ई-पेपरडाउनलोड करें
नागपुर. नौकरी दिलाने की आड़ में एक छात्रा को रामटेक ले जाकर उससे दुष्कर्म किए जाने का मामला प्रकाश में आया है। घटना को फर्जी नाम से अंजाम दिया गया। मंगलवार की रात पुलिस ने प्रकरण दर्ज करके आरोपी की तलाश शुरू कर दी है।
पीडि़त 18 वर्षीय किशोरी गिट्टीखदान क्षेत्र की निवासी है। वह कक्षा 11 वीं तक शिक्षित है। उसके माता-पिता मजदूरी करते हैं। घर की आर्थिक हालत ठीक नहीं होने से छात्रा को काम की तलाश थी। गत मंगलवार को वह काम की तलाश में भटकते हुए गणेशपेठ स्थित बस स्थानक पहुंची।
जहां पर उसे विशाल माटे (25) नामक युवक मिला। उसे अकेला पाकर विशाल ने उसे घेरने की कोशिश की। जब दोनों में बात हुई तब छात्रा ने उससे काम के बारे में पूछा। विशाल ने उसे काम दिलाने का आश्वासन दिया। इसके बाद वह उसे बर्डी ले गया। दोनों रात भर लॉज में रुके जहां छात्रा से दुष्कर्म किया गया।
अगले दिन उसे रामटेक ले जाया गया। वहां भी लॉज में उससे दुष्कर्म किया गया। बताया जा रहा है कि काम पाने के लिए छात्रा यह अत्याचार झेल रही थी। इसके बाद भी उसे काम नहीं मिला। दो दिन बाद छात्रा को शहर में लाकर छोड़ दिया गया। अपना सब कुछ गंवाने के बाद छात्रा थाने पहुंची और पुलिस को आपबीती बताई।
मामले की गंभीरता को देखते हुए पुलिस तत्काल हरकत में आई। छात्रा की चिकित्सकीय जांच कराई गई, जिसमे दुष्कर्म की पुष्टि होते ही पुलिस ने सरगर्मी से विशाल की तलाश शुरू कर दी। मगर अभी तक वह पुलिस के हाथ नहीं लगा है। गत दिनों ऐसा ही एक मामला सुर्खियों में रहा, जब तलाकशुदा महिला ने भी नौकरी की आड़ में दुष्कर्म किए जाने का उद्यमी पर आरोप लगाया था।
बताया झूठा नाम : घटना में लिप्त आरोपी विशाल को पकड़े जाने का डर था, जिसके चलते उसने छात्रा को अपना झूठा नाम व पता बताया था। उसके रहने के संभावित स्थानों पर पुलिस दबिश दे चुकी है। परंतु उसका अभी तक कोई सुराग नहीं मिला है। पुलिस का दावा है कि वह उसे जल्द ही पकड लेगी।
बंद मोबाइल शॉपी दिखाई : विशाल ने छात्रा को फांसने के लिए अपने भाई के मोबाइल शॉपी में काम दिलाने का वादा किया था। बस स्थानक से बर्डी ले जाने के बाद उसने एक बंद मोबाइल शॉपी भी दिखाई । दूसरे दिन दुकान चलने का झांसा देकर वह उसे लॉज में ले गया था। इसके बाद दो से तीन दिन तक वह उसका शोषण करता रहा।
Copyright © 2021-22 DB Corp ltd., All Rights Reserved
This website follows the DNPA Code of Ethics.
hin_Deva hin_Deva hin_Deva hin_Deva hin_Deva hin_Deva hin_Deva hin_Deva zho_Hant eng_Latn